
תקנות התעבורה (תיקון מס' 4), התשס"ב-2001.


היו"ר אברהם פורז:

	תקנות התעבורה (תיקון מס' 4). הגברת וייס, מה אתם רוצים מאיתנו הפעם?

עדה וייס:

	לאור התיקון בפקודת התעבורה שמאפשר לעולים חדשים שעיסוקם העיקרי הוא בנהיגת מונית לשלם אגרה מופחתת..

היו"ר אברהם פורז:

	נעבור תקנה תקנה. "בתקנה 529 לתקנות התעבורה, התשכ"א- 1961, (להלן –התקנות העיקריות).." מה אומרת התקנה העיקרית?

עדה וייס:

	"מי שהוא בעל רשיון בר תוקף למונית ונהג בישראל במונית כעיסוק עיקרי במשך 6 שנים לפחות שקדמו למועד בקשת הבקשה, ולא קיבל מעולם רשיון להפעלת מונית מהמפקח, למעט רשיון שהועבר אליו לפי סעיף 14.."

היו"ר אברהם פורז:

	אוקיי, במקום זה יבוא משך תקופה של 5 שנים לפחות, ממנה שנתיים וחצי לפחות בישראל. הורדנו באופן כללי מ6 ל-5, ולגבי עולים חדשים אמרנו שהתקופה יכולה להיות חציה בחו"ל וחציה פה.

עדה וייס:

	זה הפקודה אומרת היום.

היו"ר אברהם פורז:

	התקנה הזאת מאושרת.

ישראל בן-עמי:

	אני לא יודע אם אדוני יודע מה קורה בענף. היום יש 17 אלף מספרים. 

היו"ר אברהם פורז:

	הוא מקבל את זה בחינם?

עדה וייס:

	הוא קונה את זה במעל ל-120 אלף שקל.

היו"ר אברהם פורז:

	לעומת כמה?

עדה וייס:

	170 אלף.

היו"ר אברהם פורז:

	זאת אומרת מורידים 50 אלף שקל. 

ישראל בן-עמי:

	אני לא נגד העולים החדשים, אבל אני מעוניין לשמור על הפרנסה שלי. אם התקנה הזאת תצא לאור, אני מעריך שכמה אלפי מספרים בשנה..

היו"ר אברהם פורז:

	כמה עולים נהגו במונית בחו"ל שנתיים וחצי לפני עלייתם?

ישראל בן-עמי:

	אין לי סטטיסטיקה.

היו"ר אברהם פורז:

	איך מוכיחים את זה? הגברת וייס, היום כל אחד יכול ב-170 אלף שקל לקבל רשיון למספר ירוק?

ישראל בן-עמי:

	הוא יכול לקבל 100 מספרים. סבתא שלי, שהיא בת 90 ואין לה רשיון, יכולה ללכת ולקנות 100 מספרים ב170 אלף שקל. 

היו"ר אברהם פורז:

	האם, לדעתך, העובדה שגם עולה חדש וגם נהג ותיק יוכלו לקנות בהנחה של 50 אלף שקל, זה דבר שישנה את התמונה?

ישראל בן-עמי:

	ישנה את התמונה. ככל שאתה מוריד את הסף, ככה יותר אנשים ייכנסו למערכת הזאת. אין ענף תעסוקה במדינת ישראל, לדעתי, שיש בו תחלופה כה גדולה כמו בענף המוניות. למראית עין כל אחד חושב שיש פרנסה. 

היו"ר אברהם פורז:

	תגיד לי, אפשר לקנות מספר ירוק שלא מהמדינה?

ישראל בן-עמי:

	כן. 




היו"ר אברהם פורז:

	נניח שאני רוצה מספר ירוק. מה היתרונות שלי בלקנות מהמדינה ב-170 אלף שקל, ומה היתרונות בללכת לקנות ממישהו אחר את המספר?

ארי רייף:

	אדם שלא מרוויח את כל הכסף מהמדינה ויש לו כסף בצד, יכול לקחת 50 אלף שקל ולהלבין אותם. איך הוא עושה את זה? עולה חדש שקונה מספר ב-120 אלף שקל, יכול מחר בבוקר למכור את המספר למתווך. אם לאותו עולה חדש אין את הכסף הזה, הוא יכול לבוא למתווך ולהגיד שיקנה בשבילו..

היו"ר אברהם פורז:

	כלומר הוא יקנה בשבילו והם ירוויחו 50 אלף שקל. 

ארי רייף:

	זה מה שקורה היום בתל-אביב. אדם שלא רוצה לשלם 170 אלף שקל, יכול לקבל חשבונית על 120 אלף דרך מתווך.

היו"ר אברהם פורז:

	אבל האם הוא לא צריך להוכיח שהוא נהג שנתיים וחצי בישראל? הגברת וייס, האם די בזה שיש רשיון למונית,או צריך להוכיח שהוא עבד שנתיים וחצי?

עדה וייס:

	צריך להוכיח רציפות בנהיגת מונית כעיסוק עיקרי.

היו"ר אברהם פורז:

	זה שולל את הטענה שלכם, כי הוא לא יעבוד שנתיים וחצי בנהיגת מונית רק בשביל להרוויח..

ישראל בן-עמי:

	אני עבדתי 14 שנים עד שקיבלתי מספר מהמדינה.

היו"ר אברהם פורז:

	חינם לגמרי?

ישראל בן-עמי:

	שילמתי 130 אלף שקל בשנת 1993. 

חיים עטר:

	אנחנו ישבנו עם אלכס לנגר ועדה וייס בקשר לסיפור הזה. בקשר לעולים החדשים אמרנו שנמצא מנגנון כדי לאכוף את זה. אנחנו יודעים כולנו שלהביא אישורים מחוץ לארץ, בעיקר מרוסיה..



היו"ר אברהם פורז:

	עזוב את חו"ל, איך בארץ?

חיים עטר:

	כל אחד בארץ צריך להביא או תלושי משכורת או אישור מבעל המונית, כולל תצהיר, עם תקופות וזמנים מתי הוא עבד. אני יושב בוועדה שמאשרת. מחוץ לארץ אפשר להביא מה שרוצים. אף אחד לא יכול לאכוף את השנתיים וחצי, ולכן החלטנו שמשרד התחבורה יקים מנגנון, בשיתוף אירגון המוניות, כדי לחשוב איך אוכפים את זה. עד היום זה לא קרה. עכשיו אנחנו באים לאשר את זה. 

היו"ר אברהם פורז:

	איך בודקים אם מישהו נהג בארץ שנתיים וחצי?

חיים עטר:

	על ידי תלושי משכורות, מע"מ, ביטוח לאומי או אצל מי הוא עבד. מזמנים את בעל המונית לוועדה.

ישראל בן-עמי:

	הוא צריך להביא אישור ממס הכנסה שהוא שילם בתור נהג מונית.

היו"ר אברהם פורז:

	לגבי חוץ לארץ אנחנו יודעים שאי אפשר לפקח. האם לא ראוי שלגבי מי שהוא עולה חדש ונהג שנתיים וחצי בארץ וטוען גם שהוא היה נהג מונית בחו"ל, ניתן 50 אלף שקל הנחה ברכישת מספר ירוק?

חיים עטר:

	אם הוא טוען שהוא עובד פה שנתיים וחצי בחנות מכולת ועבד בחנות מכולת גם בחו"ל גם תתן לו?

ישראל בן-עמי:

	למה אתה נותן לו מתנה?

חיים עטר:

	למה המדינה צריכה לתת מתנה בגלל שהוא עבד בחו"ל כנהג מונית?

היו"ר אברהם פורז:

	אוקיי, בוא נניח שהוא לא עבד בחו"ל כנהג מונית. אם הוא עובד בארץ 6 שנים הוא מקבל הנחה?





חיים עטר:

	5 שנים. דרך אגב, זה לא הזמן להוריד ל-5 שנים. אני מבקש לדחות את זה לפחות בשנה. אני הסכמתי עם משרד התחבורה ל-5 לפני שנה. אני לא חושב שזה מתאים במצב הכלכלי היום. הענף הזה ייהרס. 

היו"ר אברהם פורז:

	מי שנכנס כנהג מונית יודע שהוא מתחרה באחרים, אבל אם הוא יודע שהענף בשפל?

שמואל גרינברג:

	הוא לא יודע.

חיים עטר:

	הוא לא יודע את זה. הוא חושב שבמונית עושים מאות שקלים. אני נהג מונית 25 שנים. המצב היום לא טוב.

פיני מור:

	אני חייב לומר משהו בשם העולים. עולה שמגיע למדינת ישראל לא עושה שיקולים מה מצב הכלכלה פה. אם הוא היה נהג מונית בעברו, הוא לא מתחיל לעשות חישובים אם הוא כן עולה או לא עולה. הוא עולה מתוך הנחה שמה שהוא עשה שם הוא ימשיך לעשות פה, אלא אם הוא ימצא משהו יותר טוב. לכן אנחנו באים לקראת העולים. אנחנו רוצים לתת את המקסימום על-מנת שהעולה ישתלב. 

היו"ר אברהם פורז:

	עולה שמחליט לפתוח עסק עצמאי.

פיני מור:

	אנחנו עוזרים לו. אם המדינה תעזור לו בדרך א' או בדרך ב', זה היינו אך לגביו. 

חיים עטר:

	תן לו הלוואה. 

היו"ר אברהם פורז:

	האם במקרה כזה לא עדיף שתעזרו לו בהלוואה? למה הוא צריך לקבל הנחה ברכישה? 

פיני מור:

	כאן מתחיל הויכוח מי יממן את זה. 

היו"ר אברהם פורז:

	הרי זה ברור שאותו דבר שקיבלת ב-120 אחרי יום שווה 170.




פיני מור:

	אתה יכול להגיד את זה לגבי דירות שמקבלים היום ולגבי כל הטבה שמקבל עולה.

היו"ר אברהם פורז:

	בדירות יש משכנתאות.

פיני מור:
	
	אפשר להגיד את זה לגבי כל דבר.

היו"ר אברהם פורז:

	הגברת וייס, מי החליט על המודל החדש הזה עם העולים?

עדה וייס:

	זה חקיקה ראשית של הכנסת. זה תיקון לפקודת התעבורה במסגרת חוק ההסדרים. 

ישראל בן-עמי:

	אדוני היושב-ראש, אני אביא דוגמה של חייל שהשתחרר מסיירת בצנחנים ועבד במונית, לעומת עולה חדש. חייל צריך לעבוד 5 שנים, ועולה, לעומת זאת, אחרי שנתיים וחצי מקבל מתנה של 50 אלף שקל מהמדינה.

היו"ר אברהם פורז:

	רבותי, זה חוק שעבר בכנסת. אולי לא הייתם מודעים לזה. ידינו כבולות. יש פה חוק שהתקבל. התקנה מיישמת אותו.

ישראל בן-עמי:

	אולי אפשר לדחות את זה לשנתיים.

היו"ר אברהם פורז:

	ממתי החוק הזה?

עדה וייס:

	לפני שנה.

היו"ר אברהם פורז:

	זה עדיין לא הופעל?

עדה וייס:

	לא.




היו"ר אברהם פורז:

	התקנות אומרות איך מוכיחים את השנתיים וחצי בחו"ל. כל היתר נקבע בחקיקה ראשית. 

חיים עטר:

	בזמנו היתה הצעה שמי שקיבל מספר מהמדינה יהיה לו אדום לבן מסביב למספר והוא לא יוכל למכור או להשכיר את המספר למשך 3 שנים. 

שלמה אלישר:

	ואם מחר הוא ימצא תעסוקה אחרת?

חיים עטר:

	שיחזיר את זה למדינה. זה כדי שלא תהיה ספסרות. 

היו"ר אברהם פורז:

	אין להם סמכות. החוק אומר שמוכרים לו ב-120 אלף. 2. "בתקנה 531 (ב) לתקנות העיקריות – (1) בפסקה (3), במקום "ב-6 השנים" יבוא "ב-5 השנים"; (2) אחרי פסקה (5) יבוא: "(6) מבקש שעיסוקו העיקרי כולל עבודה בפועל בנהיגת מונית בחוץ לארץ יצרף לבקשתו גם מסמכים אלה: (א) רשיון נהיגה במונית שניתן לו מאת הרשות המוסמכת לכך במדינה שבה הוצא הרשיון; (ב) תצהיר בדבר עיסוקו כנהג מונית בחוץ לארץ; (ג) אישורים על עיסוקו כנהג מונית בחוץ לארץ; (ד) כל אישור אחר שיידרוש יושב ראש ועדת המוניות."

יוסי לביא:

	כל המנגנון הזה גובש ביחד עם יושבת-ראש ועדת המוניות, שופטת בדימוס. אנחנו בדקנו את כל האפשרויות כיצד להביא את ההוכחות מחו"ל. יש תחנות מוניות בכל מיני מקומות בחו"ל. אותו עולה צריך להביא אישורים שהוא עבד באותם מקומות. מאחר שיושבת ראש ועדת המוניות היא שופטת, השארנו לשיקול דעתה נושאים מסויימים.  

היו"ר אברהם פורז:

	ידינו כבולות. אנחנו בסך הכל צריכים ליישם חוק שהתקבל בכנסת, שאומר איך בודקים שהוא נסע שנתיים וחצי בחו"ל. הוועדה מבקשת ממנו להראות את הדברים הבאים: 1. שיש לו רשיון נהיגה מחו"ל. 2.  תצהיר על כך שהוא עסק בחו"ל בתור נהג מונית. 3.  אישורים על עיסוקיו כנהג מונית בחו"ל 4. כל אישור אחר שידרוש יושב-ראש הוועדה. זה חוק שהתקבל בוועדת הכספים. אני לא יכול לבטל אותו או לשנות אותו.

ישראל בן-עמי:
	
	אדוני, האם אתה יכול לדחות את היישום?

היו"ר אברהם פורז:

	לא. זה לא הגון אם אני אעכב את זה אחרי שכבר חוקק חוק שאומר שעולה חדש יכול לקבל אחרי שנתיים וחצי בארץ.

ישראל בן-עמי:

	אבל עושים את זה בכנסת.

יוסי לביא:

	במידה ויש איזה שהוא חשש שהאישורים שניתנו מזוייפים, אנחנו מעבירים את זה לטיפול קצין הביטחון של המשרד ומשם גם למשטרה. יש מנגנון שבודק את זה.

היו"ר אברהם פורז:

	אנחנו נאשר את התקנות האלה ל-9 חודשים. אתם תוכלו לבדוק במהלך התקופה הזאת את אלה שקיבלו רשיון מונית לפי השיטה הזאת. אם יסתבר לנו שיש איזה שהוא שימוש לרעה, נצטרך אולי לשנות את החוק.   

חיים עטר:

	בעוד 9 חודשים אני אביא הרבה הוכחות.

היו"ר אברהם פורז:

	אני נגד ההסדרים האלה על בסיס פרטני. אני חושב שאם מישהו רוצה לפתוח עסק – מונית, אוטובוס – זה לא צריך לבוא על חשבון האגרה. האגרה צריכה להיות אחידה לכולם. מטרתה של אגרה גבוהה היא לשמור על מחיר המספר הירוק, כי חלק מהאנשים קנו אותו בכסף. 

דן שטפל:

	כשמקבל מישהו את הזכות הציבורית והזכות הזאת מתחילה להתגלגל, יש עליה הרבה אנשים שמרוויחים. המדינה לא שמה יד על הספסרות. הספסרות הזאת זה הנגע שלנו.

היו"ר אברהם פורז:

	אם הוא משלם 120 במקום 170 אז הוא קיבל הנחה של שליש. אם מדברים על 400 אז הוא קיבל 130 דולר לחודש. 

ישראל בן-עמי:

	אבל למה הוא יותר טוב מבחור שהשתחרר מהצבא?

היו"ר אברהם פורז:

	הגברת וייס, אנחנו נאשר ל-9 חודשים ובעוד 9 חודשים תבואו לפה עם נתונים. אני רוצה לראות כמה מהם התמידו ולא מכרו את הזכות. אם לי יש מספר ירוק אני יכול להשכיר אותו?

ישראל בן-עמי:

	אף אחד לא ידע, כי המספר של המונית נשאר על שמך.

חיים עטר:

	80% מזה אפשר.

ישראל בן-עמי:
	
	איך?



חיים עטר:

	כי כל המספרים אצל המתווכים.

ישראל בן-עמי:

	המתווכים ישתפו איתך פעולה?

חיים עטר:

	נבקש. 

היו"ר אברהם פורז:

	אתם תהיו השוטרים.

ישראל בן-עמי:

	לא יכולים. 

חיים עטר:

	לגבי המכירה אפשר לדעת. 

ארי רייף:

	אני מציע שיעשו מעקב על מי שקיבל זכות ציבורית ומכר. 

היו"ר אברהם פורז:

	הגברת וייס, האם את יכולה להעביר לנו תוך חודש מהיום נתונים על אלה שקיבלו בשנתיים האחרונות רשיון בהנחה ומכרו את הזכות?

יוסי לביא:

	אני יכול לדעת כמה מכרו, אבל אני לא יכול לדעת איך הוא קיבל את זה.

היו"ר אברהם פורז:

	אוקיי, נראה כמה מכרו. המטרה היתה שלנהג מונית ותיק יהיה מספר ירוק משלו. 

שלמה אלישר:

	אם הוא משכיר אתה לא תדע.

היו"ר אברהם פורז:

	אני רוצה לדעת כמה מאלה שקנו בהנחה בשנתיים האחרונות מכרו.

יוסי לביא:
	
	אני יכול לדעת באופן כללי, אני לא יכול לדעת אם זה היה בהנחה או לא בהנחה.



היו"ר אברהם פורז:

	אתה לא יכול להצליב את אלה שמכרו עם אלה שקיבלו הנחה?

יוסי לביא:

	אנחנו לא יודעים. 

היו"ר אברהם פורז:

	אין פרוטוקול של ועדה? אין רישומים?

יוסי לביא:

	יש פרוטוקול, אבל..

היו"ר אברהם פורז:

	צריך לעשות הצלבה. כמה מספרים חדשים יוצאים בשנה?

יוסי לביא:

	1200.

חיים עטר:

	בשנה האחרונה יצאו 2000.

היו"ר אברהם פורז:

	אז אין בעיה.

ישראל בן-עמי:

	הדבר הזה הרבה יותר גדול, אדוני היושב-ראש.

יוסי לביא:

	אני אומר 1200.

ישראל בן-עמי:

	אנחנו אומרים שיש הרבה. 

היו"ר אברהם פורז:

	התשובה צריכה להיות אצלכם. אולי היא ממוחשבת, אולי היא ידנית, אבל מישהו צריך להוציא את הרשימה כמה מאלה שקיבלו רשיונות בהנחה מכרו אותם. זה יתן לנו אינדיקציה. התקנות מאושרת. תודה רבה לכם. 

הישיבה ננעלה בשעה 11:15

















  

 


















